Doʻstlik va yaxshi qoʻshnilik shodiyonasi

09.03.2018
Samarali muzokaralardan soʻng Dushanbe shahrining “Koxi Borbad” san’at saroyida O‘zbekiston va Tojikiston san’at ustalari ishtirokida konsert boʻlib oʻtdi.
Tadbirda Prezident Shavkat Mirziyoyev va Prezident Emomali Rahmon ishtirok etdi.
Davlatimiz rahbari oʻz nutqida xalqlarimiz doʻstligining shonli an’analari bugun suv va havodek zarurligi, ushbu bebaho merosni asrab-avaylash va rivojlantirish kelajak avlodlar oldidagi muqaddas burchimiz ekanini ta’kidladi.
Biz oʻzbek va tojik xalqlari oʻrtasida doʻstlik koʻprigini mustahkamlash boʻyicha astoydil harakat boshladik. Niyatimiz yor boʻlib, ezgu maqsadlarimizga erishamiz, inshoolloh.
Biz doʻstlik va insoniylik nuqtai nazaridan qoʻshnilarimiz bilan, avvalo, qardosh Tojikiston bilan hamisha doʻst va birodar, hamkor va hamjihat boʻlamiz, dedi Shavkat Mirziyoyev.
Keyingi paytlarda madaniy-gumanitar sohadagi aloqalar izchil rivojlanib bormoqda. O‘tgan yili ikki mamlakatda O‘zbekiston va Tojikiston madaniyati va san’ati kunlari, koʻrgazmalar, ijodiy safarlar va koʻplab boshqa tadbirlar tashkil etildi. Xalqlarimiz madaniy hayotida muhim voqea boʻlgan ushbu anjumanlar odamlarga katta quvonch bagʻishladi.
Tojikistonlik ijodiy jamoalar Samarqandda oʻtkaziladigan “Sharq taronalari” xalqaro musiqa festivalining doimiy ishtirokchilaridir. O‘zbekiston estradasining taniqli namoyandalari va Toshkent sirki ijodkorlari gastrollari bilan tojikistonlik san’at muxlislarini xushnud etib kelmoqda.
Bu galgi konsert ham O‘zbekiston va Tojikiston xalqlari oʻrtasidagi madaniy yaqinlik, doʻstlik va yaxshi qoʻshnilik munosabatlarining navbatdagi namoyishi boʻldi.

Prezident Shavkat Mirziyoyevning Tojikistonga davlat tashrifi davom etmoqda.